作者:白居易
標題:奉和汴州令狐令公二十二韻
內容:客有東徵者，夷門一落帆。二年方得到，五日未為淹。在浚旌重葺，遊梁館更添。心因好善樂，貌為禮賢謙。俗阜知敦勸，民安見察廉。仁風扇道路，陰雨膏閭閻。文律操將柄，兵機釣得鈐。碧幢油葉葉，紅旆火襜襜。景象春加麗，威容曉助嚴。槍森赤豹尾，纛吒黑龍髯。門靜塵初斂，城昏日半銜。選幽開後院，佔勝坐前簷。平展絲頭毯，高褰錦額簾。雷捶柘枝鼓，雪擺胡騰衫。發滑歌釵墜，妝光舞汗沾。回燈花簇簇，過酒玉纖纖。饌盛盤心殢，醅濃盞底黏。陸珍熊掌爛，海味蟹螯鹹。福履千夫祝，形儀四座瞻。羊公長在峴，傅說莫歸巖。眷愛人人遍，風情事事兼。猶嫌客不醉，同賦夜厭厭。